**„Akropolyje“ – vasaros stovyklų ir užimtumo mugė: kviečia planuoti nepamirštamą vasarą**

**Artėjant mokslo metų pabaigai daugelis tėvų ir globėjų ima svarstyti, kaip naudingai ir įdomiai užimti vaikus per ilgas vasaros atostogas. Specialistai pabrėžia, kad vasaros stovyklos – tai ne tik pramoga, bet ir svarbi investicija į vaikų savarankiškumą, socialinius įgūdžius bei emocinę sveikatą.**

„Vasaros stovyklos suteikia vaikams unikalią aplinką, kurioje jie gali ugdyti savarankiškumą, mokytis spręsti problemas ir megzti santykius su bendraamžiais. Tai vieta, kurioje vaikai patiria augimą žaidimo ir linksmybių fone, natūraliai stiprina savo socialinius įgūdžius ir atranda save“, – sako Vasaros stovyklų ir užimtumo mugės organizatorė Meda Kubilienė.

Pasak specialistų, stovyklose vaikai turi galimybę išgyventi skaitmeninį detoksą – atsitraukti nuo ekranų, prie kurių daugelis leidžia kiekvieną dieną.

„Daug vaikų per atostogas praleidžia valandų valandas su telefonais ar kompiuteriais. Stovykla – tai galimybė atitrūkti nuo ekranų ir išgyventi tikrąjį bendravimą, natūralius nuotykius, patirti gamtą. Tai gyvybiškai svarbu vaikų emocinei sveikatai“, – sako M. Kubilienė.

**Kvies suplanuoti geriausią vasarą**

Šiemet Vasaros stovyklų ir užimtumo mugė vyks net dviejuose Lietuvos miestuose – balandžio 26-27 d. ji vyks Klaipėdos prekybos ir pramogų centre „Akropolis“, o gegužės 10-11 dienomis – Vilniaus „Akropolyje“. Mugėse lankytojai laukiami nuo 10 iki 18 val.

„Džiaugiamės galėdami pakviesti šeimas patogiai vienoje vietoje susipažinti su daugiau nei 30 skirtingų vasaros užimtumo galimybių. Mugėje vaikai galės atrasti sau patinkančias veiklas – nuo sporto ir gamtos stovyklų iki kūrybinių dirbtuvių ar technologijų programų. Tai smagi galimybė suplanuoti nepamirštamą vasarą kartu“, – sako „Akropolis Group“ rinkodaros ir komunikacijos vadovas Dominykas Mertinas.

Mugės metu mažųjų lankytojų lauks ne tik platus stovyklų ir veiklų pasirinkimas, bet ir įvairios pramogos, žaidimai bei kūrybinės dirbtuvės. Renginyje taip pat bus galima pasinaudoti specialiais pasiūlymais, nuolaidomis bei dalyvauti konkursuose. Renginys nemokamas.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje* – *„Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* *aiste@ideaprima.lt*

*„Akropolis Group“ atstovė žiniasklaidai*

*IDEA PRIMA Projektų direktorė*